Affies rou ná dood van skrander leerderDie Afrikaanse Hoër Seunskool in Pretoria rou ná die dood van Ian Visser, ‘n graad 12-leerder. (Foto: Facebook) Die Afrikaanse Hoër Seunskool (Affies) is in rou gedompel ná die dood van Ian Visser, ŉ gr. 12-leerder van dié Pretoriase spogskool. Ian het Dinsdag sy lewe geneem. Affies het in ŉ verklaring op Facebook sy medelye met Ian se ouers, André en Ina Visser, sy jonger broer, Leander, ŉ gr. 10-leerder by dieselfde skool, hulle vriende en naasbestaandes betuig. “Ons dra hulle almal in ons gebede op.” Die skool beskryf Ian as ŉ spontane, vriendelike en ongelooflik begaafde jong man. “Hy was lid van die skool se konsertorkes en die Affie-swingensemble. Hy was verlede jaar ŉ kategoriewenner van die Affie-Artes en is genooi om in twee items tydens die gala-aand op te tree. Hy het ook baie verdienstelik by die Pretoria Eisteddfod presteer. “Ian het voorts in die koor gesing en was by twee geleenthede in ŉ junior debatspan wat na die finale ronde van die ATKV se nasionale kompetisie deurgedring het.” Ian het ook op akademiese gebied uitgeblink. Hy het jaarliks akademiese erekleure verwerf en het in 2017 én verlede jaar die trofee vir die beste leerder in musiek ontvang. By verlede jaar se prysuitdeling is ŉ silwermedalje vir sy bydrae tot die skoollewe aan hom toegeken. Hy was ŉ lid van die Affieraad vir die 2018-’19-termyn en het vanjaar vir die tweede, derde en vierde hokkiespan gespeel. “Affies eer sy nagedagtenis met mooi herinneringe,” het die skool gesê. Dirk Taljaard, die skool se skakelbeampte, het aan Maroela Media gesê ds. Paulus Burger, verbonde aan die Ooskerk, het vanoggend die skoolopening waargeneem en die seuns moed ingepraat. Die skool se sielkundige is ook beskikbaar om berading te verskaf, het Taljaard gesê. Tientalle boodskappe van medelye het intussen op sosiale media ingestroom. Begrafnisreëlings is nog nie bekend nie.